Ara min huma r-rebbieħa tas-77 edizzjoni tal-festival tal-films ta' Venezja
Meqjus bħala preludju għall-OSCARS, l-eqdem festival tal-films fid-dinja – dak ta' Venezja – sar anke jekk b'ħafna restrizzjonijiet. Tħabbru r-rebbieħa tas-77 edizzjoni tal-Festival tal-Films ta' Venezja li kien l-ewwel avveniment ewlieni fl-industrija taċ-ċinema li sar quddiem l-udjenza mindu faqqgħet il-pandemija. Atturi, diretturi u producers iċċelebraw il-prestazzjoni tagħhom waqt iċ-ċerimonja li saret fil-Lido ta' Venezja. L-iżjed unur prestiġjuż, l-Golden Lion ingħata lil film Nomadland, produzzjoni dwar komunità ta' Nomadi li jivvjaġġaw bil-vannijiet. Il-film tad-direttriċi Ċiniża Chloé Zhao, jiffoka fuq l-istorja tal-armla interpretata minn Frances McDormand stars Frances McDormand li tgħix bħala nomada wara l-kriżi finanzjarja tal-2008. Din kienet l-ewwel darba li l-ogħla unur tal-festival intrebaħ minn mara f'għaxar snin, L-attriċi Brittanika, Vanessa Kirby li kienet qed tieħu sehem fil-festival b'żewġ films rebħet l-unuri għall-aqwa attriċi għall-parti li interpretat f'Pieces of A Woman, l-istorja ta' omm li titlef lill-bintha tarbija. L-unur għall-aqwa attur mar għat-Taljan, Pierfrancesco Favino. Iż-żewġ Silver Lions li jingħataw mill-ġurija mmexxija mill-attriċi Cate Blanchett, marru għand direttur Ġappuniż u direttur Messikan. L-aqwa direttur ingħata lid-direttur Ġappuniż, Kiyoshi Kurosawa, għall-film Wife of a Spy filwaqt li d-direttur Messikan Michel Franco kien onorat bil-premju tal-ġurija għall-aqwa film, it-thriller New Order, film li jantiċipa dinja fejn id-diskrepanzi soċjali u ekonomiċi iwasslu għal soċjeta' li ma tibqax sostennibbli. Id-direttur veteran Russu, Andrei Konchalovsky rebaħ l-premju speċjali tal-ġurija għall-film "Dear Comrades!", dwar massakru tal-1962 kontra ħaddiema li kienu qed jeżerċitaw id-dritt tagħhom li jistrajkaw f' Novocherkassk, fl-ex Unjoni Sovjetika. Minkejja l-isfidi partikulari ta' din l-edizzjoni, id-direttur tal-festival Alberto Barbera qal li kien kuntent bl-andament tas-serata. Hu qal li minkejja r-restrizzjonijiet, l-avveniment attira mal-ħamsin fil-mija tal-udjenzi li s-soltu jattendu għall-festival.